kardosdrur/scandi-wiki huggingface dataset:
Melsdorf

Melsdorf er en kommune og en by i det nordlige Tyskland, beliggende i Amt Achterwehr under Kreis Rendsborg-Egernførde. Kreis Rendsborg-Egernførde ligger i den centrale del af delstaten Slesvig-Holsten.

Geografi 
Melsdorf ligger lige vest for delstatshovedstaden Kiel, som den grænser til. Mod nord ligger kommunerne Ottendorf og Quarnbek, og mod sydvest Achterwehr.

Kommunen ligger ved Bundesautobahn 210 som den er fobundet med ved Ausfahrt 6. Andre vigtige veje fører til kielerbydelene Mettenhof og Russee, samt mod Ottendorf, Quarnbek og Achterwehr.

Melsdorf er med buslinjene 6, 91 og 100 forbundet med Kiels nærtrafik. Stoppestedet Melsdorf ligger på jernbanen Husum–Kiel, med stop på regionalbanen hver time. I 1980'erne blev den tidligere banegård nedlagt, men en genåbning af et stoppested har siden været diskuteret, især i lyset af at Melsdorf siden er vokset. I januar 2015 blev stoppestedet genåbnet.

Eksterne kilder/henvisninger 

 Kommunens websted.
 Statistikamt Nord – Bevölkerung der Gemeinden in Schleswig-Holstein 4. Quartal 2013 (XLSX-Data) (Fortschreibung auf Basis des Zensus 2011)

Kommuner i Slesvig-Holsten
Byer i Slesvig-Holsten
Byer i Kreis Rendsborg-Egernførde
Björn Envall

Björn Envall (født 21. april 1942) er en svensk designer og tidligere chef for Saab Automobiles designafdeling.

Envall begyndte som lærling hos Sixten Sason hos Saab i 1960'erne. Efter en "mellemlanding" hos Opel tog Envall over efter Sason, som døde i 1967, og ledede Saabs designafdeling fra 1969 videre fra Saab 99 til Saab 9000. I løbet af 1970'erne skabte Saab under ledelse af Envall combi coupé-versionen af Saab 99, som i 1978 blev afløst af Saab 900. I rammerne af samarbejdet De fires klub stod Giorgetto Giugiaro for designet, mens Björn Envall "saabificerede" Fiat Croma/Lancia Thema.

Han stoppede hos Saab-Scania i 1992, to år før firmaet blev delt op i Saab Automobile og Scania AB. Hans sidste projekt var den i 1993 introducerede, anden generation af Saab 900.

I de senere år har Envall engageret sig i udstillinger om Sixten Sason, som er blevet vist i Trollhättan og Skara.

Referencer 

Designere fra Sverige
Personer med tilknytning til Saab Automobile
Personer fra Västergötland
Ottendorf (ved Kiel)

Ottendorf er en kommune og en by i det nordlige Tyskland, beliggende i Amt Achterwehr under Kreis Rendsborg-Egernførde. Kreis Rendsborg-Egernførde ligger i den centrale del af delstaten Slesvig-Holsten.

Geografi 
Kommunen ligger få kilometer vest for delstatshovedstaden Kiel og er med buslinie 640 forbundet med Kiels centrum.

Eksterne kilder/henvisninger 

 Kommunens websted.
 Statistikamt Nord – Bevölkerung der Gemeinden in Schleswig-Holstein 4. Quartal 2013 (XLSX-Data) (Fortschreibung auf Basis des Zensus 2011)

Kommuner i Slesvig-Holsten
Byer i Slesvig-Holsten
Byer i Kreis Rendsborg-Egernførde
Inni í Dal

Inni í Dal, hvilket kan oversættes til "Inde i Dalen", er et sted i en fjelddal på øen Sandoy i Færøerne. På stedet er der en fodboldbane, der er hjemmebane for den lokale fodboldklub B71, men der ligger også Sandoys fælles folkeskole for de store klasser, Sandoyar Meginskúli.

Forholdet mellem skole og klub 
Kommunerne på Sandoy var i 1970 begyndt at bygge en ny fælles folkeskole for overbygningselever fra hele øen, og det nydannede B71 havde brug for en fodboldbane var det naturligt, at bygningen af skolen og fodboldbanen skete på samme sted. Begge blev bygget og stod klar til brug i 1971.

Der er en enestående forbindelse mellem skolen og holdet. Intet andet sted i Færøerne medfinancierer en skole udgiften til et lokalt fodboldhold, og stiller sin ejendom gratis til rådighed uden at få del i overskuddet. Dette har ikke desto mindre været tilfældet siden grundlæggelsen af både skolen og holdet. Der er en stående aftale om, at B71 gratis kan anvende både bane, omklædningsrum og andre faciliteter.

Opgradering og udvidelser 
Færdiggørelsen af et område med 300 siddepladser og udskiftning af kunstgræs med naturligt græs i hhv. 2010 og 2011 betød, at fodboldbanen nu lever op til UEFAs obligatorske standarder, så B71 kunne bruge banen i ligakampe. De rykkede dog ud af ligaen efter 2011-sæsonen.
I 2011 påbegyndtes arbejdet med en ny indendørs sportshal, der stod klar til brug i november 2012.

Referencer 

Fodboldstadioner på Færøerne
Skoler på Færøerne
Sandoy
Sigurð Joensen

Jóhan Hendrik Sigurð Joensen (født 27. april 1911 ved Gjógv, død 1. oktober 1993) var en færøsk advokat, forfatter og politiker (T). Joensen giftede sig med journalisten og feministen Sigrið av Skarði i 1938. Flere af hans børn og børnebørn har gjort sig gældende indenfor færøsk forskning og kulturliv, herunder Turið Sigurðardóttir, Sigri Mitra Gaïni og Firouz Gaïni. Desuden er barnebarnet Sólrun gift med Danmarks tidligere statsminister Lars Løkke Rasmussen. Fra 1941 til 1945 var Joensen redaktør for tidsskriftet Búgvin. I 1948 var Joensen med til at grundlægge Tjóðveldisflokkurin sammen med Erlendur Patursson, Jákup í Jákupsstovu og Hanus við Høgadalsá, og fra 1958 til 1970 var Joensen lagtingsmedlem for partiet.

Han fik Tórshavn byråds børnebogpris for Kálvamuan, Lítli Sjúrður og Lambamæið i 1977, og Mentanarvirðisløn M. A. Jacobsens for Eg stoyti heitt i 1987.

Bibliografi 
 Gráa dunna (1958) 
 Kálvamuan (1959)
 Lítli Sjúrður (1959)
 Lambamæið (1959)
 Eg stoyti heitt I–II (1987) 
 Hvíti tarvur (1991)
 Smálombini (1991)
 Tekstir 1940–1992 (1998) 
 Kjørbreyt (1998)

Hæder 
 1977 - Modtog Barnamentanarheiðursløn Tórshavnar býráðs 
 1987 - Modtog M. A. Jacobsens litteraturpris fra Thorshavn byråd

Lagtingsmedlemmer fra Færøerne
Redaktører fra Færøerne
Forfattere fra Færøerne
Norden (by)

Norden (plattysk: Nörden) er en by i Landkreis Aurich i tyske delstat Niedersachsen i det nordvestlige Tyskland. Norden ligger ved Nordsøkysten i det historiske landskab Ostfriesland. Byen har ca 25.000 indbyggere og er dermed Ostfrieslands fjerde største by.

Geografi 

Byen Norden ligger i den Nordtyske Slette ved kysten. Nordens indre by er bygget på landskabstypen gest, mens størstedelen af byen i øvrigt ligger inden for marsklandet. Volde er blevet bygget for at beskytte byen mod oversvømmelser ved højvande og stormfloder. Langs byens kyst ligger en 27 kilometer lang beskyttelsesvold mod Vadehavet. Store dele af byen ligger på samme niveau som havet, hvilket medfører, at området kontinuerligt skal afvandes. Dele af den nuværende by ligger på gammel havbund. En af de senest indvundne landområder er bydelen Leybuchtpolder, som tørlagdes 1947-1950 gennem byggeriet af et dige, Störtebekerdeich. Byen har under årenes løb været ramt af flere stormfloder.

Historie 

Byen grundlagdes i 1200-tallet og regnes som Ostfrieslands ældste stad. Byens historie har været præget af nærheden til havet. Norden havde længe en egen handelsflåde, som gav den en god økonomi, især i 1700-tallet. 1531 ødelagde styrker under ledelse af Junker Balthasar af Esens store dele af byen. I 1744 blev Norden preussisk, og under Napoleonkrigene tilhørte den Kongeriget Holland og der efter Frankrig. Efter Wienerkongressen kom Norden under kongeriget Hannover, og i 1866 blev byen atter preussisk. I 1862 nåede jernbanen til Norden, og i 1905 grundlagdes kystradiostationen Norddeich Radio.

Under Krystalnatten 1938 ødelagdes synagogen i Norden. Efter 2. verdenskrigs afslutning kom et stort antal flygtninge til Norden.

I 1972 gennemførtes en kommunalreform, og i 1977 blev Norden en del af distriktet Aurich. Det gamle distrikt Norden benævnes Altkreis Norden.

Næringsliv 

Regionen omkring Norden præges af landbrug og turisme. Cirka 80 % af kommunens areal er landbrugsland. Især tidligere havbundsområder er meget frugtbare. Lige uden for Norden ligger badestedet Norddeich, hvorfra færger har forbindelser til de østfrisiske øer Norderney og Juist. Norden er forbundet med det tyske jernbanenet ved stationer i både Norden og Norddeich.

I Norden produceres blandt andet den østfrisiske nationaldrik te. Tidligere produceredes brændevinen Doornkaat og skrivemaskiner af mærket Olympia i Norden.

Kultur 

Nordens centrum udgøres af det store torv Marktplatz, omkring hvilket et stort antal historiske bygninger er beliggende, blandt andre Ludgerikirken fra 1200-tallet, de tre sammenbyggede renæssancehuse Dree Süsters og det gamle rådhus. Blandt museerne kan især nævnes temuseet. Te er Østfrislands nationaldrik, og en særlig tekultur er udviklet.

Den svenske dronning Kristinas livlæge Hermann Conring kom fra Norden.

Noter

Eksterne henvisninger 

 Officielt websted 
 Ostfriesisk temuseum 

Østfrisland
Færøernes Super Cup

Færøernes Super Cup (færøsk: Stórsteypadystur) er en kamp mellem vinderne af øernes fodboldliga og pokalvinderne fra forrige sæson.

Historie 
Super Cup-en blev introduceret i 2007 som Lions Cup (opkaldt efter den velgørende organisation Lions Club) og er nu en årlig tilbagevende begivenhed. Hele overskuddet fra kampen bliver doneret til velgørende formål.

Vindere

Referencer 

Super Cup
Velgørenheds-fundraisers
Slick.Boutique

Slick.Boutique er et dansk pladeselskab, som blev startet i 2015 af musikproducerne Engelina Andrina og Jules Wolfson (en del af producerduon Jon & Jules). De er også bag pladeselskabet Nexus Music.

Udgivelser (singler) 
 2015: Cisilia - Luftballon
 2015: Patrick Spiegelberg - Dig Og Mig Mod Verden

Eksterne henvisninger 
 Officiel hjemmeside

Noter 

Pladeselskaber fra Danmark
Etableret i 2015
Minestrone

Minestrone er en tyk italiensk suppe af grøntsager og ofte med pasta eller ris. Der findes ingen fast opskrift, idet den oftest laves på friske grøntsager som bønner, løg, selleri, gulerødder, tomat, oregano, timian og fond på grøntsager eller kød.

Suppen serveres ofte med parmesanost og brød.

Kilder 

Mad fra Italien
Supper
Alpevoldtimian

Alpe-Voldtimian (Acinos alpinus) er en flerårig, urteagtig plante med en lav, opstigende vækst, krydret duftende blade og blåviolette blomster. Planten findes i vild tilstand på varme og tørre, veldrænede steder, og derfor bruges den nu og da som stenbedsplante.


Kendetegn 
Alpe-Voldtimian er en staude med en krybende til opstigende vækstform. Stænglerne er firkantede i tværsnit og behårede. Bladene sidder parvist modsat, og de er ovale til omvendt ægformede med hel rand. Oversiden er mørkegrøn, mens undersiden er lysegrøn. Begge bladsider er behårede. Blomstringen foregår i april-maj, hvor man finder blomsterne samlet i små, endestillede stande. De enkelte blomster er 5-tallige og uregelmæssige (med kun én symmetrilinje). Kronbladene er delvist sammenvoksede og blåviolette med hvide aftegninger i svælget. Frugterne er kapsler med mange, små frø.

Rodsystemet består af en vandret krybende, tyk jordstængel, som både de bladbærende stængler og de trævlede rødder udspringer fra.

Alpe-Voldtimian bliver ca. 20 cm høj, men ofte op til 50 cm bred.

Hjemsted 

Alpe-Voldtimian har sin naturlige udbredelse i de mellem- og sydeuropæiske bjerge (Alperne, Appenninerne, Balkanbjergene, Pyrenæerne osv.), hvor den findes på lysåbne steder med en veldrænet og tør, men næringsfattig og kalkrig jordbund.

I de kantabriske bjerge findes arten i plantesamfundet Festuco-Brometea, som består af flerårige urter og løgvækster. Dette samfund er typisk for græsningsområder i højder mellem 500 og 1.900 m (sætere). Her vokser planten sammen med bl.a. Almindelig Hjorterod, Almindelig Horndrager, Alpe-Asters, Bakke-Mysike, Bakke-Stilkaks, Bibernelle, Bjerg-Krognål, Centaurea cepahlariifolia (en art af Knopurt), Dansk Astragel, Due-Skabiose, Dunet Vejbred, Filtet Soløje, Fligbladet Brunelle, Græsbladet Ranunkel, Gul Hestesko, Gul Rundbælg, Guldhår-Asters, Jord-Star, Knoldet Mjødurt, Lav Bakketidsel, Mark-Krageklo, Middelhavs-Prydløg, Nøgle-Klokke, Opret Hejre, Potentilla neumanniana (en art af Potentil), Pulsatilla rubra (en art af Kobjælde), Rundhoved-Rapunsel, Spansk Mandstro, Stinkende Båndtunge, Teucrium pyrenaicum (en art af Kortlæbe) og Vild Løg

Galleri

Note 

Tørketålende planter
Blå blomster
Kalkbundsplanter
Haveplanter
En yndig og frydefuld sommertid

En yndig og frydefuld sommertid, også kaldet Pigens Sang, er en dansk folkevise. Den er optaget i den danske Kulturkanon.

I Danmarks Melodibogs første bind fra 1895 er der blot 2 strofer. Her er teksten angivet som "Folkevise" og melodien som "Dansk Folkemelodi" og har undertitlen Pigens Sang.

Henvisninger 

Sange fra Danmark
Kulturkanonen
Højskolesangbogen
Ludvig Karl af Slesvig-Holsten-Sønderborg-Franzhagen

Ludvig Karl af Slesvig-Holsten-Sønderborg-Franzhagen  (4. juni 1684 - 11. oktober 1708) var en sønderjysk fyrstelig, der var titulær hertug af Slesvig-Holsten-Sønderborg-Franzhagen fra 1707 til 1708.

Biografi 
Ludvig Karl blev født den 4. juni 1684 i Franzhagen som yngre søn af Christian Adolf af Slesvig-Holsten-Sønderborg i hans ægteskab med Eleonore Charlotte af Sachsen-Lauenburg. Da storebroderen Leopold Christian havde indgået et morganatisk ægteskab, arvede Ludvig Karl dennes godser og titlen som hertug af Slesvig-Holsten-Sønderborg-Franzhagen ved Leopold Christians død i 1707. Ludvig Karl døde dog selv allerede året efter, den 11. oktober 1708 i Franzhagen. Han overlod titlen til sin et-årige søn, Christian Adolf, der imidlertid døde allerede i 1709. Dermed uddøde hans linje, den ældste af Huset Sønderborg.

Ægteskab og børn 
Ludvig Karl giftede sig i 1705 i Ottensen ved Hamborg med Barbara Dorothea von Winterfeld (4. september 1670 – 27. april 1739. De fik to børn:

 Christian Adolf 2. (16. september 1707, Franzhagen - 26. marts 1709, Franzhagen)
 Eleonore Charlotte Christiane (2. september 1706, Billwerder - 9. februar 1708)

Litteratur

Eksterne links 
 Hans den Yngres efterkommere

Sønderborgske fyrstelige
Huset Oldenburg
Stephan Hansen

Stephan Hansen (født d. 19. juli 1995) er en dansk bueskytte fra Nykøbing F. Bueskyttelaug i Nykøbing Falster, som har specialiseret sig i compound buen. Han er dobbelt verdensmester fra 2015 i både junior og senior og har tidligere været tredobbelt juniorverdensmester. Fra januar 2016 har Stephan været fuldtids professionel bueskytte.

Resultater 
Stephan Hansen har i en årrække konkurreret på højt internationalt niveau, og har således vundet verdensmesterskabet for juniorer tre gange. 

I 2012 vandt han EM for Ungdom, som blev afholdt i Nykøbing Falster, med hans egen klub som vært.

Hansens gennembrud kom i 2015, da han blev verdensmester for seniorer ved VM i København. Ved samme stævne vandt Hansen bronze for hold sammen med Martin Damsbo og Patrick Laursen. Samme år vandt han også DM for seniorer og Ungdoms VM i USA. Han blev kåret som "Athlete of the Year 2015" af World Archery i 2016 og "Athlete of the Year 2017" af World Archery i 2018.

I 2016 vandt Stephan Hansen dobbelt europamesterskab: Guld individuelt og Guld for hold, sammen med Martin Damsbo og Andreas Darum. Sommeren 2016 var han i en periode nr. 1 på verdensranglisten. Ved verdensmesterskaberne i felt vandt Stephan sølv.

Han har sat både danske og europæisk rekorder samt 13 verdensrekorder.

Referencer

Eksterne henvisninger 

 Stephanhansen.dk

Bueskytter fra Danmark
Danske Folkeviser og Melodier

Danske Folkeviser og Melodier eller med den fulde titel Danske Folkeviser og Melodier, samlede af Fr. Sneedorff-Birch, Første Pentade er en dansk sangbog udgivet af Fr. Sneedorff-Birch i 1837. 
Den indeholder 5 sange heraf det første kendte tryk af Det var en lørdag aften.
Det er en "umådelig sjælden tryksag", men blev udgivet i faksimile i 1976 i Stockholm med et efterskrift af Erik Dal.
De fem sange er:
 God Aften, lille Pige
 Det var en Lørdag Aften
 Jeg veed mig saa deilig en Urtegaard
 Med Fryd jeg sagtelig
 Til Kongens Gaard vil jeg drage
Alle fem sange har kærlighed som tema.

Henvisninger 

Folkeviser og Melodier
Musik i 1837
Michelle Brandstrup

Michelle Brandstrup (født 24. september 1987 i Mårslet) er en dansk tidligere håndboldspiller, der sluttede sin karriere som højre back i Ringkøbing Håndbold.

Brandstrup fik sin indledende håndboldopdragelse i barndomsklubben TMG i Mårslet, inden hun via blandt andet Brabrand IF i 2009 fik kontrakt med det norske eliteserie-hold Våg Vipers. Her fik hun snart en betydende rolle og spillede i fire sæsoner, inden hun vendte hjem til Danmark til en treårig kontrakt med ligaholdet Vejen EH. Imidlertid gik denne konkurs efter Brandstrups første sæson i klubben, og hun måtte se sig om efter en anden klub. Valget faldt på Ligaoprykkerne fra Ringkøbing, som hun nu spiller for.

I januar 2020 bekendtgjorde hun, at hun ville afslutte sin karriere efter den indeværende sæson, hvilket blev tidligere end ventet på grund af COVID-19-krisen.

Hun blev alligevel overtalt til at fortsætte i den følgende sæson, men bekendtgjorde samtidig, at hun ville stoppe efter denne sæson (pr. 30. juni 2021).

Referencer

Eksterne henvisninger 
Michelle Brandstrup, altomfotball.no 

Håndboldspillere fra Danmark
Håndboldspillere fra Ringkøbing Håndbold
Håndboldspillere fra Vipers Kristiansand
Sixten Sason

Karl-Erik Sixten Andersson (12. marts 1912 i Skövde - 1. april 1967 i Råsunda) var en svensk industridesigner.

Biografi

Tidlige liv 
Sixten Sason voksede op udenfor Skövde, hvor faderen arbejdede som stenhugger. Sason var tidligt interesseret i teknik, og som teenager begyndte han at lave tegninger og illustrationer til motortidsskrifter. Da han var 15 år gammel, sendte han en tegning til Husqvarna, og efter denne tegning er der blevet fremstillet en benzintank. I 1928 fik han til opgave at tegne en motorcykel til Husqvarna.

Sason gjorde værnepligt som flymekaniker i 1930'erne. Efter at have været med i en flyulykke, lå han på sygehus fra 1934 til 1939. Under sygehusopholdet illustrerede han forskellige tidsskrifter. I løbet af 1930'erne gjorde Sixten Sason flere fremtidsvisioner såsom en Øresundsbro (1939) og et cirkulært parkeringshus (1936). Han illustrerede ligeledes sine idéer om den fremtidige by.

I løbet af sin karriere lejede han Pierre Olofsson som farveekspert, blandt andet i forbindelse med farvesætningen på Saabs modeller.

Sasons arbejde hos Saab 
Sason har en plads i Saabs historie som skaberen af Saabs design. Han blev i 1939 ansat i Saabs flydivision. I denne periode lavede han sprængskitser og illustrationer til firmaets kataloger og produktblade. Da Saab senere påbegyndte deres bilproduktion, medvirkede Sason ved skabelsen af "Ur-Saaben", Saab 92.

Han skulle som chefdesigner hos Saab medvirke til firmaets fortsatte udvikling gennem modellerne 93, 95 og 99, som var Sasons største værk. Saab 99 var Saabs første store bil og Sixten Sason skabte det design, som resten af Saabs eksistens kendetegnede deres modeller. Saab 99 blev senere videreudviklet til Saab 900. Sason nåede dog aldrig at se sin skabelse i produktion, da han døde lige inden introduktionen i 1967. Björn Envall som var ansat på Sason Design overtog allerede som 18-årig rollen som Saabs chefdesigner efter Sason. I sin tid hos Saab designede Sason ligeledes konceptbilen Saab Catherina.

Ud over sit arbejde hos Saab var Sixten Sason ligeledes freelance hos andre firmaer såsom Husqvarna, hvor han designede symaskiner, husholdningsmaskiner og motorcykler. For Electrolux designede han bl.a. køleskabe, gulvvaskere og bådmotorer. Han formgav ligeledes Hasselbladkameraet.

Produkter designet af Sixten Sason 
 Saabs personbilsmodeller frem til 1967
 Saab 92 (1946)
 Saab 93
 Saab 96
 Saab 99 (1967)
 Hasselblad kamera 1600F (1948)
 Husqvarnas legendariske motorcykel Sølvpilen (1955)
 Husqvarna motorsav
 Electrolux gulvvasker
 Electrolux støvsugere, bl.a. Z 70 (1957)

Kilder 
 Svensk industridesign: En 1900-talshistoria, Lars Brunnström (red.),  (på svensk).

Designere fra Sverige
Personer med tilknytning til Saab Automobile
El-justerbart sidespejl

Et el-justerbart sidespejl er et sidespejl på en bil, som er udstyret med en elektromotor til lodret og vandret justering fra bilens kabine.

Glasset på et el-justerbart sidespejl kan også være elektrisk opvarmet for at holde det fri for dug og is.

El-justerbare sidespejle begynder i større omfang at indeholde bilens sideblinklys. Det er bevist, at spejlmonterede blinklys er mere effektive end blinklys monteret i forskærmene.

Betjening 
Normalt benyttes den samme kontrolknap til både venstre og højre sidespejl. Det ønskede spejl vælges ved hjælp af en kontakt, som normalt har en neutral position hvor ingen spejle er valgt, for at forhindre utilsigtede ændringer af spejlindstillingen. Det valgte spejls position justeres herefter ved hjælp af et joystick eller en firevejskontakt. I nogle dyrere biler kan de el-justerbare sidespejles indstilling gemmes sammen med de el-justerbare sæders indstilling.

Noter 

Biltilbehør
Tr.

tr. kan være en forkortelse for 
 Transitiv i ordbøger
 "træffes"

Henvisninger 

Forkortelser
Sangbog

En sangbog er en bog med en samling af sange. En sangbog kan indeholde teksten til sange, melodien, eller både tekst og melodi.
Udover melodien kan musikken være repræsenteret med harmonisering via for eksempel et klaverarrangement eller becifring.
Sangene er gerne nummereret og indekseret efter første verselinje.

Sangbøger kan have forskellige temaer eller være rettet mod forskelligt publikum: 
Salmebøger er sangbøger med religiøst indhold, børnesangbøger retter sig mod børn.
Et eksempel på det sidste er "De små synger" og den svenske Nu ska vi sjunga udgivet første gang i 1943.

Danske sangbøger 
I Danmark er Den Danske Salmebog og Højskolesangbogen blandt de mest kendte.
Blandt de ældste sangbøger fra Danmark er Malmø-salmebogen, som Christiern Pedersen samlede omkring 1533.
Anders Sørensen Vedels samling Hundredvisebogen, der blev udgivet 1591, var den første nordeuropæiske visesamling.

Henvisninger 

Sangbøger
Bernardo Eberhart Keilhau

Bernardo Eberhart Keilhau (født 1624 eller 1626 i Helsingør, død 3. eller 4. februar 1687 i Rom) var en dansk kunstmaler også kendt under navnene Bernhard Keil og Monsù Bernardo.

Hans forældre var maleren Caspar Kegelhoff og oldfrue på Kronborg Anne Ewertsdatter.
Keilhau var elev af Rembrandt. 
Flere af Keilhaus malerier befinder sig på Statens Museum for Kunst.

Galleri

Eksterne henvisninger

Henvisninger 

Malere fra Danmark
Portrætmalere
Danskere i 1600-tallet
Personer fra Helsingør
Anders Torpegaard

Anders Torpegaard (født 2. november 1986) er en dansk tidligere fodboldspiller, som blandt andet har spillet i Odense Boldklub og FC Vestsjælland. Torpegaard spillede i alt seks kampe for U18- og U19-landsholdet.

Klubkarriere 
Torpegaard skrev den 20. august 2008 fra Odense Boldklub til FC Vestsjælland. Forinden da han havde sin sommerpausen spillet som amatør i klubben.

I sommeren 2012 forlod Torpegaard FC Vestsjælland, og han udtalte i den forbindelse, at han overvejede at stoppe sin aktive karriere for i stedet at fokusere på sine studier.

Han stoppede ved udgangen af 2013 i Gentofte-Vangede Idrætsforening. Begrundelsen var, at det ikke var muligt at lave en ny aftale, da arbejdet tog for meget af Torpegaards tid.

Referencer

Eksterne henvisninger 
 

Fodboldspillere fra Danmark
Fodboldspillere fra Odense Boldklub
Fodboldspillere fra FC Vestsjælland
Fodboldspillere fra Gentofte-Vangede IF
Martin af Østrig-Este

Ærkehertug Martin af Østrig-Este (Martin Karl Amadeo Maria, også kendt som Martin Habsburg) (født 21. december 1959 i Boulogne-sur-Seine ved Paris) er en prins fra Huset Habsburg-Este, der er en sidegren til Huset Habsburg. Hans titler er forbudte i Østrig.

Han er søn af ærkehertug Robert af Østrig-Este og sønnesøn af den sidste østrigske kejser Karl 1..

Ægteskab 
I 2005 blev ærkehertug Martin blev gift med prinsesse Katharine af Isenburg-Birstein (født 1961). Prinsesse Katharine er søster til prinsesse Sophie af Isenburg (født 1978), som er gift med Georg Friedrich af Preussen, der er overhovede for Huset Hohenzollern.

Børn 
Ærkehertug Martin og prinsesse Katharine har fire børn:
 ærkehertug Bartholomaeus Karl Robert af Østrig-Este (født 2006)
 ærkehertug Emmanuel Achatius Franz Alexander af Østrig-Este (født 2008)
 ærkehertuginde Helene Cristina Margherita af Østrig-Este (født 2009)
 ærkehertug Luigi Amedeo Thadeus af Østrig-Este (født 2011)

Titel 
Prins Martins titler er forbudte i Østrig. 

Titlerne er: Hans Kejserlige og Kongelige Højhed Ærkehertug Martin af Østrig-Este, Kejserlig Prins af Østrig, Arveprins af Ungarn, Kroatien og Böhmen.

Huset Habsburg-Lothringen
Ærkehertuger af Østrig